10 persuni jiggradwaw mill-programm ta' rijabilitazzjoni mid-droga L-Erbgħa li għadda kienet ġurnata importanti ferm fil-ħidma ta' Caritas Malta. Il-gradwazzjoni ta' 10 persuni, sebat irġiel u tliet nisa li temmew xhur ta' riabilitazzjoni u rritornaw bħala persuni b'dinjità lura fis-soċjetà. Ma jfissirx li l-vjaġġ ta' ħidma jintemm mal-gradwazzjoni, imma huwa vjaġġ li jkompli permezz ta' kuntatt ma' Caritas b'mod regolari permezz ta' gruppi u kuntatt ieħor. Iċ-ċelebrazzjoni ta' dawn l-10 gradwati din is-sena saret fil-parroċċa ta' San Ġiljan, fil-knisja, permezz ta' quddiesa ċċelebrata mill-Arċisqof ta' Malta Mons Charles J. Scicluna, flimkien ma' Mons. Charles Cordina, Mons. Victor Grech, Mons. Alex Cordina, Fr Hilary Tagliaferro u Fr Marco Portelli. Minħabba l-pandemija tal-COVID-19 u biex Caritas timxi mar-restrizzjonijiet maħruġa mid-dipartiment tas-Saħħa, organizzat din iċ-ċelebrazzjoni fuq skala ferm iżgħar milli saret fi snin passati, fejn din is-sena kienu preżenti biss il-gradwati u l-familjari tagħhom flimkien ma' rappreżentanza ta' staff u residenti mid-djar ta' riabilitazzjoni li tqassmu fi spazju tajjeb li toffri l-knisja ta' San Ġiljan. Il-Kordinatur Kliniku l-Psikologu Joshua Aquilina spjega dwar it-tema magħżula ta' din is-sena Baħħara ta' kull Staġun li rriflettiet is-sena mqallba ferm bl-isfidi li ġabet magħa l-Pandemija tal-Covid-19 u li wkoll tikkongratula lill-gradwati kemm irnexxielhom jegħlbu sfidi u diffikultajiet. Id-Direttur ta' Caritas Malta, is-Sur Anthony Gatt, spjega li fl-2020 ħabbtu l-bieb ta' Caritas għall-għajnuna madwar 720 persuna dipendenti fuq sustanzi u madwar 457 qarib. Filwaqt li parti mill-vjaġġ ta' rkupru kien hemm qtigħ il-qalb u diżappunti, imma kull ġurnata li persuna kienet tagħmel fil-programm, kienet tkun ta' ċelebrazzjoni għax għamlitha 'l bogħod mid-droga. "Ġurnata bħal-lum niċċelebraw vjaġġi twal ta' persuni li baħħru u għelbu maltempati u ħarġu iktar b'saħħithom biex jiffaċċaw oħrajn li jista' jkollhom matul it-triq. Dawn il-persuni huma xempju li bniedem jista' jirbaħ id-dipendenza" temm jgħid Anthony Gatt filwaqt li rringrazzja lill-Knisja u lill-Istat, lill-bordijiet tad-diretturi u amministraturi ta' Caritas Malta, staff u voluntiera tas-sostenn u impenn kontinwu tagħhom u lil tant benefatturi li bis-saħħa tagħhom, il-ħidma ta' Caritas Malta tista' titkompla. Finalment irringrazzja lill-gradwati u r-residenti preżenti għaċ-ċerimonja għall-impenn u l-eżempju ta' kuraġġ li jagħtu lil dawk li għadhom mitlufa fit-triq. L-Arċisqof scicluna filwaqt li feraħ lill-gradwati u awguralhom, għadda messaġġ lir-residenti preżenti biex ikomplu jagħmlu ħiliethom fil-programm u fakkarhom li Alla ma jinsa lil ħadd u jkun mezz ta' faraġ u għajnuna. Huwa fakkar ukoll lill-gradwati fl-importanza tal-vjaġġ li jkompli u ma jiqafx mal-gradwazzjoni.